*Par Novēršanas likuma piemērošanu maksātnespējas procesiem,*

*kas uzsākti līdz 2020. gadam*

Maksātnespējas kontroles dienests, nodrošinot maksātnespējas procesa administratoru (turpmāk – administrators) uzraudzību Maksātnespējas likuma un Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – Novēršanas likums) prasību izpildē, ir konstatējis vairākus gadījumus, kad Novēršanas likuma prasības administratori neattiecina uz tiem maksātnespējas procesiem, kas pasludināti pirms 2020. gada 1. janvāra.

Lai veicinātu vienotu administratoru izpratni par Novēršanas likuma piemērošanu, Maksātnespējas kontroles dienests kā uzraudzības un kontroles institūcija sniedz šādu skaidrojumu.

Novēršanas likuma mērķis ir novērst noziedzīgi iegūtu līdzekļu legalizāciju un terorisma un proliferācijas finansēšanu. Administratori tika iekļauti Novēršanas likuma subjektu lokā,[[1]](#footnote-1) lai nodrošinātu, ka maksātnespējas procesi netiek izmantoti, lai legalizētu noziedzīgi iegūtus līdzekļus.[[2]](#footnote-2) Risks, ka maksātnespējas process tiks izmantots noziedzīgi iegūtu līdzekļu legalizācijas un terorisma un proliferācijas finansēšanas slēpšanai vai īstenošanai, tāpat arī risks administratoram tikt iesaistītam noziedzīgi iegūtu līdzekļu legalizācijas un terorisma un proliferācijas finansēšanā pastāv jebkurā maksātnespējas procesā neatkarīgi no procesa pasludināšanas datuma. Arī Finanšu ministrija jautājumā par Novēršanas likuma prasību attiecināšanu uz maksātnespējas procesiem, kas pasludināti pirms 2020. gada 1. janvāra norādīja, ka *attiecīgajai normai stājoties spēkā 2020. gada 1. janvārī, tā ir piemērojama arī tiem apstākļiem, kas radušies pirms, bet turpinās pēc tiesību normas spēkā stāšanās (ievadītiem jeb turpinātiem apstākļiem), proti, tai ir tūlītējs spēks attiecībā arī uz iepriekš nodibinātām tiesiskajām attiecībām*.[[3]](#footnote-3)

Ievērojot minēto, Maksātnespējas kontroles dienests kā uzraudzības un kontroles institūcija informē, ka Novēršanas likuma prasības ir piemērojamas un izpildāmas arī attiecībā uz maksātnespējas procesiem, kas pasludināti pirms 2020. gada 1. janvāra un turpinās. Proti, administratoriem Novēršanas likumā noteiktie pienākumi jāpilda, sākot ar 2020. gada 1. janvāri (ievērojot uz risku novērtējumu balstītu pieeju) jebkurā administratora lietvedībā esošajā maksātnespējas procesā, neatkarīgi no datuma, kad tas pasludināts, jo tikai tādējādi var tikt sasniegts Novēršanas likuma mērķis.

Lai nodrošinātu, ka maksātnespējas process netiek izmantots, lai noslēptu noziedzīgi iegūtu līdzekļu legalizāciju (saistībā ar darījumiem, kas veikti pirms maksātnespējas procesa pasludināšanas), kā arī, lai veiktu noziedzīgu iegūtu līdzekļu legalizāciju (personai iegādājoties klienta mantu par noziedzīgi iegūtiem naudas līdzekļiem), administrators arī procesos, kas ir viņa lietvedībā un kas pasludināti pirms 2020. gada 1. janvāra, veic klienta izpētes pasākumus[[4]](#footnote-4). Minēto pasākumu ietvaros administrators iegūst ziņas no paša klienta un/vai no citiem Novēršanas likumā minētiem avotiem un pārbauda tās[[5]](#footnote-5), tāpat minēto pasākumu ietvaros administrators pārbauda, vai klients nav iekļauts sankciju sarakstā[[6]](#footnote-6), saglabājot izpētes laikā iegūto informāciju un dokumentus[[7]](#footnote-7). Izvērtējot iegūto informāciju, administrators nosaka noziedzīgi iegūtu līdzekļu un terorisma un proliferācijas finansēšanas riska līmeni, no kā atkarīgas turpmāk veicamās darbības klienta darījumu uzraudzībā, lai gūtu pārliecību, ka klienta darījumu attiecības, tostarp ar mantas ieguvēju, nav saistītas ar noziedzīgi iegūtu līdzekļu legalizācijas un terorisma un proliferācijas risku.

Lai arī biedrības "Latvijas Maksātnespējas procesa administratoru asociācija" izstrādātā 2021. gada 12. jūlija maksātnespējas procesa administratoru iekšējās kontroles sistēmas instrukcijas "Kārtība par veicamo pasākumu kopumu Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma prasību izpildes nodrošināšanai un Iekšējās kontroles sistēmas izveidei" (turpmāk – Instrukcija) satur punktus, saskaņā ar kuriem Instrukcija ir attiecināma un piemērojama tikai uz tiem administratoriem, kuru lietvedībā ir maksātnespējas procesi, kas uzsākti un pasludināti pēc 2020. gada 1. janvāra, aicinām administratorus ņemt vērā šajā vēstulē norādīto un nodrošināt atbilstošu Novēršanas likuma prasību izpildi visos lietvedībā esošajos maksātnespējas procesos.

1. Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā. Pieejams: <https://likumi.lv/ta/id/307811-grozijumi-noziedzigi-iegutu-lidzeklu-legalizacijas-un-terorisma-finansesanas-noversanas-likuma>. [↑](#footnote-ref-1)
2. Likumprojekta "Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā" sākotnējās ietekmes novērtējuma ziņojums (anotācija). Pieejams: <http://titania.saeima.lv/LIVS13/SaeimaLIVS13.nsf/0/4BB13AB66D7D4F19C22583D10052D381?OpenDocument>. [↑](#footnote-ref-2)
3. Finanšu ministrijas 2022. gada 21. marta vēstule Nr. 2.1-19/17/881 "Par likuma piemērošanu". [↑](#footnote-ref-3)
4. Novēršanas likuma 11. pants. [↑](#footnote-ref-4)
5. Novēršanas likuma 12., 13., 18., 20., 25. pants. [↑](#footnote-ref-5)
6. Sankciju likuma 2. panta otrā daļa. [↑](#footnote-ref-6)
7. Novēršanas likuma 37. panta otrā daļa. [↑](#footnote-ref-7)